b'\n_START_ARTICLE_\nMatija Ozbi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nOzbi\xc4\x8d se je preselil v Kamnik okoli leta 1852. Izdeloval je kiparske predmete iz angle\xc5\xa1kega cementa, umetnega marmorja in lesa. Za podru\xc5\xbeni\xc4\x8dno kapelo sv. Nikolaja v Podgorju pri Kamniku je naredil pri\xc5\xbenico z evangelisti (1863), za Staro Loko podobno pri\xc5\xbenico (1865) in kipe za zadnja stranska oltarja; za Predoslje veliki oltar (1868/1869); za \xc5\xbeupno cerkev na Vrhniki reliefe na oltarni mizi velikega oltarja in kipe Matere bo\xc5\xbeje, sv. Jo\xc5\xbeefa, sv. Katarine in sv. Jedrti ob slavoloku; za Sela pri Kamniku stranska oltarja; za Ribnico okvire za slike kri\xc5\xbeevega pota; za \xc4\x8cem\xc5\xa1enik kipe sv. Joahima, sv. Ane, sv. Petra in Pavla, sv. Ur\xc5\xa1ule in sv. Barbare, (1872); za ur\xc5\xa1ulinsko cerkev v \xc5\xa0kofji Loki stranska oltarja in pri\xc5\xbenico s kipom Dobrega pastirja (1874), Marijin oltar v \xc5\xa1kofjelo\xc5\xa1ki \xc5\xbeupniski cerkvi; oltarje na Bohinjski Bistrici; za Vranjo pe\xc4\x8d pri\xc5\xbenico z reliefi evangelistov in Dobrega pastirja; za \xc5\xbeupnijsko cerkev Marijinega brezmade\xc5\xbenega spo\xc4\x8detja na \xc5\xa0utni v Kamniku stranske oltarje iz umetnega marmorja (stucco lustro) in drugo. Kiparja sta bila tudi njegova sinova Franc (* 25. februarja 1851 na Colu pri Vipavi, \xe2\x80\xa0 7. septembra 1899 v Gorjah pri Bledu) in Matija ( * 1. marca 1853 v Kamniku), ki je podobarstvo pustil in v Zagrebu odprl gostilno; oba pa nista posebno pomembna.'